FI Euroopan unionin virallinen lehti C 192/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 192/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MOSTVIERTLER BIRNMOST”

EY-N:o: AT-PGI-0005-0325-14.11.2003

SAN ( ) SMM ( X )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Österreichisches Patentamt Osoite: Dresdner Straße 87 1200 Wien ÖSTERREICH P. +43 153424-0 F. +43 153424535 Sähköposti: info@patentamt.at

2. Ryhmittymä:

Nimi: ”Regionalmanagement Mostviertel — Verein zur Förderung des Mostviertelmanagements” Osoite: c/o Geschäftsführer Karl Becker Mostviertelplatz 1 3362 Öhling ÖSTERREICH P. +43 747553340300 F. +43 747553340350 Sähköposti: regionalmanagement@regionalverband.at Kokoonpano: Tuottaja/jalostaja ( X ) Muu ( X )

3. Tuotelaji:

Luokka 1.8 – Muut liitteeseen I kuuluvat tuotteet (mausteet jne.)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Mostviertler Birnmost”

4.2 Kuvaus:

Mostviertler Birnmost valmistetaan astiakäymisten avulla viinipäärynöistä puristetusta mehusta. Se on täysin käynyttä, kirkasta, ei lainkaan sameaa ja käytetystä päärynälajikkeesta riippuen väriltään punertavankeltaista, kullankeltaista, vaaleankeltaista tai vihertävänkeltaista. Koska kyseessä on laatuhedelmäviini (Itävallan viinilain mukaan), alkoholipitoisuuden on oltava vähintään 5 tilavuusprosenttia, kokonaishappopitoisuuden (viinihappona laskettuna) vähintään 5 g/l, rikkipitoisuuden enintään 40 mg/l (vapaa SO2) ja 150 mg/l (kokonaisrikki). Jäännössokeria saa olla enintään 5 g/l, paitsi silloin, kun viini on pullotettu aseptisesti suljetussa prosessissa kylmästeriloituna, toisin sanoen pastöroimattomana, jolloin jäännössokerin määrä voi olla korkeampi. Haihtuvien happojen pitoisuus (etikkahappo) saa olla enintään 0,8 g/l. Näiden vaatimusten noudattaminen on tarkastettava laboratoriokokein.

Lisäksi viinin on saatava osavaltion viinejä koskevan laatumerkin (Niederösterreichisches Mostgütesiegel) myöntämiseksi järjestettävässä testissä jaettavista 20:stä pisteestä vähintään 17, jotta siitä voidaan käyttää nimitystä ”Mostviertler Birnmost” ja markkinoida tällä nimityksellä varustettuna (tavanomaiset päärynäviinit ja päärynästä ja omenasta sekoitetut viinit tarvitsevat ainoastaan 14 pistettä). Tässä Niederösterreichin osavaltion maatalouskamarin valitseman ja nimeämän koulutetun viininmaistajan suorittamassa aistinvaraisessa sokkotestissä arvioidaan tuotteen ulkonäköä (1–3 pistettä), tuoksua (1–5 pistettä), makua (1–7 pistettä) ja tasapainoisuutta (1–5 pistettä). Jos nämä vaatimukset täyttyvät, viini on oikeutettu NÖ-laatumerkkiin.

Mostviertler Birnmostille ominaista on hedelmäinen, puhdaspiirteinen viinipäärynän maku. Hedelmämehutiivisteen tai siideriomenan lisääminen ei ole sallittua. Päärynäviinin raaka-aine on viinipäärynä; sillä tarkoitetaan päärynälajikkeita, jotka – toisin kuin jälkiruokapäärynät – eivät sovellu syötäväksi jumoavuutta aiheuttavan fenolipitoisuutensa vuoksi.

4.3 Maantieteellinen alue:

”Mostviertel” ei ole virallinen eikä kartografinen nimi vaan perinteinen maantieteellinen käsite, joka on yleistynyt tarkoittamaan Niederösterreichin osavaltion kaakkoista osaa eli Wienerwaldin yläpuolella olevaa aluetta, jolla viininvalmistuksella on taloudellisesti ja perinteisesti suuri merkitys. Viinipäärynäpuille parhaiten soveltuvan alueen katsotaan yleisesti ulottuvan Tonavalta Alpeille ja Ennsistä Wienerwaldiin. Se vastaa Amstettenin, Scheibbsin ja Lilienfeldin hallintopiirejä, Waidhofen an der Ybbsin kaupungin aluetta sekä Melkin ja St. Pölten-Landin hallintopiirien Tonavan eteläpuolella sijaitsevia osia.

Kaikki raaka-aineet ovat peräisin ilmoitetulta maantieteelliseltä alueelta, jolla myös tuotantoprosessin eri vaiheet suoritetaan lukuun ottamatta pullotusta, joka voidaan suorittaa myös alueen ulkopuolella.

4.4 Alkuperätodisteet:

Tuottajan nimi ja osoite sekä erän numero on merkittävä etikettiin, jotta päärynäviinipullojen alkuperä voidaan jäljittää valmistusastiaan asti. Erät on merkittävä säännöllisesti tarkastettaviin viinikellarirekistereihin. Kukin tuottaja voi valita eränumerot haluamallaan tavalla, tai ne voidaan systematisoida. Tuottajan on joka tapauksessa tarkastusten ja valitusten yhteydessä pystyttävä osoittamaan selkeästi ja yksiselitteisesti kustakin erästä pullotetut määrät. Tämä tapahtuu viinikellarirekisterin merkintöjen perusteella. Mikäli pullotus tapahtuu tuotantoalueen ulkopuolella, on noudatettava samaa menettelyä, ja pullottajan tiedot on merkittävä etikettiin.

Yhtä viinilitraa varten tarvitaan noin 2 kg päärynöitä. Koska tuottajat käyttävät yleensä omista puistaan saamiaan päärynöitä, päärynäviinin määrä on helposti suhteutettavissa tilan puiden tuottamaan satoon todennäköisyysanalyysin avulla. Jos viinipäärynät ostetaan muualta, jäljitettävyys on varmistettava toimitustodistusten avulla.

4.5 Tuotantomenetelmä:

Mostviertler Birnmostin valmistukseen saa käyttää ainoastaan Mostviertel-alueelle tyypillisiin 59:ään lajikkeeseen kuuluvia päärynöitä. Viljely hedelmätarhoissa on sallittua.

Viinipäärynäsato korjataan tuoreena, joko poimimalla pudonneet hedelmät käsin tai koneellisesti puusta, pestään ja murskataan. Näin saatu mäski puserretaan mehun erottamiseksi. Mehu kirkastetaan tarvittaessa ja pannaan käymään puhtaaksi viljellyn hiivan avulla. Hallittu, selkeäpiirteinen käymisprosessi tapahtuu puusta, muovista tai ruostumattomasta teräksestä tehdyissä astioissa. Käymisaika on enintään 3–6 viikkoa, jotta voidaan estää makuvirheiden syntyminen. Käymisen jälkeen viinistä poistetaan mahdollisimman nopeasti sakka (kuollut hiiva ja pienet hedelmäntähteet). Tämän jälkeen Mostviertler Birnmost käsitellään rikillä ja kirkastetaan liivatteella tai bentoniiteilla, siihen lisätään omena-, maito- tai sitruunahappoa, se sokeroidaan ja suodatetaan, jolloin saadaan hyvin säilyvä, Itävallan viinilain mukainen tuote.

4.6 Yhteys maantieteelliseen alkuperään:

Päärynäviinin yhteys maantieteelliseen alkuperään perustuu yhtäältä tuotteen erityislaatuun ja toisaalta sen maineeseen.

Laatu

Mostviertelin alueella vallitsevat viinipäärynöiden viljelyn kannalta ihanteelliset ilmasto- ja maaperäolosuhteet. Ilmasto on riittävän kostea eikä liian lämmin, ja maaperän kuohkeus ja hedelmällisyys ovat optimaaliset. Alue on Euroopan suurin yhtenäinen hedelmänviljelyalue, jolla kasvaa useita satoja tuhansia hedelmäpuita.

Alue vastaa molassi- ja flyssialueen Niederösterreichin osavaltioon kuuluvaa osaa. Maaperä on ensisijaisesti ruskomaata ja ruskeaa hiesua. Alueelle on ominaista maaperän kuohkeus, suuret sademäärät (noin 800–1 500 mm/vuosi) ja suuri ilmankosteus.

Näissä erityisolosuhteissa viinipäärynöihin kehittyy riittävästi happoa ja parkkihappoa, jotka ovat kaksi päärynäviinin maun ja säilyvyyden kannalta ratkaisevaa ainesosaa.

Lisäksi Mostviertler Birnmost valmistetaan perinteisesti Mostviertelin alueella viljellyistä viinipäärynälajikkeista. Nämä päärynät sekä tuottajien pitkäaikaiseen kokemukseen perustuva ammattitaito antavat päärynäviinille sen luonteenomaisen hedelmäisen maun ja täyteläisen aromin, joita täydentävät viinipäärynälle tyypillinen happoisuus ja jumoavuus. Koska Mostviertler Birnmostiin ei saa lisätä hedelmämehutiivistettä tai siideriomenaa, sen maku eroaa muiden alueiden viinien ja siidereiden mauista.

Maine

Ensimmäinen viittaus Mostviertelin alueen päärynäviiniin on peräisin minnelaulaja Neidhart von Reuenthalilta vuoden 1240 paikkeilta. Kuten lukuisat muut todisteet osoittavat, Mostviertelin päärynäviinintuotanto oli merkittävää myös seuraavilla vuosisadoilla. Suuri osa nykyisistä, erittäin tuottoisista viinipäärynäpuista on noin 100–150 vuotta vanhoja. Hyödyntämällä vanhoja päärynäpuita säilytetään ne ja niiden jälkeläiset tulevaisuudessakin, mikä on osoitus merkittävällä tavalla ympäristöä säästävästä, laajaperäisestä ja pitkät perinteet omaavasta talonpoikaiselinkeinosta. Ainoastaan tämän taloudellisen hyödyntämisen avulla päärynäpuu voi vakiinnuttaa asemansa Mostviertelin alueen maisemakuvalle ominaisena tunnusmerkkinä myös tulevaisuudessa, ja sitä voidaan vastaisuudessakin käyttää myös epäsuorasti alueen matkailun edistämiseen (esim. huhtikuun lopussa päärynäpuiden kukkiessa järjestettävällä tehomainoskampanjalla ”Mostviertel kukkii”).

Päärynäviinin tiiviistä yhteydestä alueeseen kertovat myös lukemattomat sen tiimoilta järjestettävät tapahtumat ja tilaisuudet (esim. päärynäviinikaste, viinituvat, päärynäviinireitti), joihin viitataan myös monilla internetsivustoilla (http://www.mostheurige.com, http://www.moststraße.at, http://www.mostbirnhaus.at). Vuonna 2005 Mostviertel valittiin ”Genussregionen Österreichs” -alueiden (Itävallan gastronomiset alueet) joukkoon tunnetuimman tuotteensa päärynäviinin ja sen alueellisessa gastronomiassa saavuttaman keskeisen aseman perusteella (ks. http://www.genuss-region.at). Mostviertelin tuottajien innovaatiohalukkuuden ja laatutietoisuuden ansiosta päärynäviini on vakiinnuttanut asemansa myös erinomaisena ruokajuomana, ja sitä tarjoillaan jopa wieniläisen Meinl am Grabenin tapaisissa huippupaikoissa.

4.7 Valvontaelin:

Nimi: Der Landeshauptmann von Niederösterreich Osoite: Landhausplatz 1 3109 St. Pölten ÖSTERREICH P. +43 2742900512905 F. +43 2742900515260 Sähköposti: post.gs3@noel.gv.at

4.8 Merkinnät:

Etiketissä on aina oltava nimen ”Mostviertler Birnmost” jäljessä teksti ”geschützte geographische Angabe” tai sen kirjainlyhenne ”g.g.A” (suojattu maantieteellinen merkintä tai SMM).

Kun päärynäviinin laatuvaatimusten on todettu täyttyvän (ks. 4.2 kohta), Obstbauverband Mostviertel (Mostviertelin hedelmäntuottajien yhdistys) jakaa etiketit yksittäisille tuottajille ja vastaa niiden hallinnoinnista.

(1) EUVL L 93, 31.3.2006, s. 12.